অনুসন্ধানে জানা যায়, গত বছর কয়েক দিন ধরে মাইকিং করে নিউ মার্কেটের সামনের এলাকায় কোনো হকার না বসার আহ্বান জানানো হয়েছিল। পরে গত বছরের ২৬ এপ্রিল অভিযানে নিউ মার্কেট এক নম্বর গেট থেকে শুরু করে ঢাকা কলেজের গেট এবং ঢাকা কলেজের উল্টো পাশ থেকে শুরু করে নীলক্ষেত মোড় পর্যন্ত এলাকার ফুটপাতের অবৈধ দোকানপাট তুলে দেওয়া হয় এবং নিউ মার্কেটের ফুটপাত থেকে শতাধিক অবৈধ স্থাপনা উচ্ছেদ করা হয়। গত প্রায় এক বছর তেমন হকার ছিল না নিউ মার্কেট এলাকায়। কিন্তু আবারও আগের অবস্থা ফিরে এসেছে। নিউ মার্কেটের সামনের অংশে সানগ্লাস বিক্রেতা হকার মোতালেব বলেন, ‘আমার এই ব্যবসার ওপর পরিবার চলে। যদি ব্যবসা করতে না পারি, তো পরিবার চলবে কিভাবে? আমরা তো এখানে বসতাম না, হকারদের নির্দিষ্ট জায়গা না থাকায় বসতে বাধ্য হচ্ছি। সরকার আমাদের জায়গা করে দিলেই আমরা চলে যাব।’